Marx sluit kontrak met Ludeke se span | Netwerk24
Marx sluit kontrak met Ludeke se span
19 Augustus 2020 17:56
Malcolm Marx maak reg om die bal by 'n lynstaan in te gooi in 'n wedstryd vroeër vanjaar waar hy vir die Shining Arcs gespeel het. Foto: Getty Images
Die Springbok-haker Malcolm Marx het 'n kontrak met die Kubota Spears-rugbyklub in Japan gesluit.
Marx (26) was vroeër vanjaar nog bestem om terug te keer na die Leeus, nadat hy vir 'n kort rukkie vir die Shining Arcs in Japan gespeel het. Hy het egter 'n opsie uitgeoefen om sy kontrak met die Goue Leeus Rugbyunie op te sê nadat plaaslike rugbyspelers se salarisse ingevolge Suid-Afrikaanse rugby se spaarplan, om staande te bly teen die finansiële impak van die Covid-19-pandemie, gesny is. Die spelers is 'n venstertydperk van 21 dae gegun om 'n kontrak met 'n oorsese span te beding.
Marx het vroeër vanjaar vyf drieë in ses wedstryde vir die Arcs aangeteken voordat die seisoen opgeskort is.
Hy het al 33 keer vir die Bokke gespeel, maar het verlede jaar sy posisie in die beginspan aan Bongi Mbonambi afgestaan. Desondanks word hy steeds onder die voorste hakers ter wêreld gereken.
Marx, wat gretig is om volgende jaar vir die Bokke teen die Britse en Ierse Leeus te speel, sal by die Spears deur die voormalige Bulle-afrigter Frans Ludeke gebrei word. – Reuters